### NN 120/2024 (18.10.2024.), Naputak o dodatnim podacima i operativnim izvještajima izvanproračunskih korisnika iz skupine I. za tekuće praćenje poslovanja odnosno za sastavljanje statističkih informacija

MINISTARSTVO FINANCIJA

1998

Na temelju članka 141. Zakona o proračunu (»Narodne novine«, br. 144/21) ministar financija donosi

NAPUTAK

O DODATNIM PODACIMA I OPERATIVNIM IZVJEŠTAJIMA IZVANPRORAČUNSKIH KORISNIKA IZ SKUPINE I. ZA TEKUĆE PRAĆENJE POSLOVANJA ODNOSNO ZA SASTAVLJANJE STATISTIČKIH INFORMACIJA

Članak 1.

(1) Ovim Naputkom propisuje se obveznicima utvrđenima u članku 5. stavku 2. Zakona o proračunu (»Narodne novine«, br. 144/21, u daljnjem tekstu: Zakon) obveza dostave dodatnih podataka odnosno operativnih izvještaja ako učestalost izvještavanja, stupanj razrade ili druge značajke koje su općenito propisane za financijske izvještaje nisu dostatne za potrebe tekućeg praćenja poslovanja pojedinog izvanproračunskog korisnika i/ili za sastavljanje statističkih informacija iz članaka 142. i 143. Zakona.

(2) Pojmovi koji se koriste u ovom Naputku, a nisu posebno definirani odredbama ovoga Naputka imaju značenje propisano Zakonom i podzakonskim propisima donesenima na temelju njega.

Članak 2.

Obveznici primjene ovoga Naputka su izvanproračunski korisnici državnog proračuna iz skupine I., osim onih čije je poslovanje obuhvaćeno sustavom Državne riznice: Hrvatskog zavoda za zapošljavanje, koji je proračunski korisnik državnog proračuna, ali se iznimno za potrebe računovodstvenih i drugih proračunskih evidencija i izvještaja smatra izvanproračunskim korisnikom, sukladno pravilniku kojim se propisuje proračunsko računovodstvo i računski plan, te Hrvatskog zavoda za mirovinsko osiguranje (u daljnjem tekstu: obveznici izvještavanja).

Članak 3.

(1) Obveza dostave dodatnih podataka odnosno operativnih izvještaja iz ovoga Naputka ispunjava se dostavom operativnih izvještaja odnosno dodatnih podataka Ministarstvu financija.

(2) Osnovni oblik operativnog izvještaja iz stavka 1. ovoga članka temelji se na obrascu financijskog plana izvanproračunskog korisnika iz skupine I. koji se sastavlja prema pravilniku kojim se propisuje planiranje u sustavu proračuna, s tim što su u operativnom izvještaju podaci, koje minimalno trebaju dostavljati svi obveznici izvještavanja, na razini odjeljka odnosno 4. razini ekonomske klasifikacije. Ministarstvo financija može od svakog pojedinog obveznika izvještavanja zatražiti za redovnu primjenu u izvještavanju i dodatnu razradu na niže razine, za pojedine stavke unutar operativnog izvještaja koje su značajne zbog specifičnosti poslovanja toga obveznika izvještavanja.

Članak 4.

(1) Operativni izvještaj iz članka 3. ovoga Naputka, sastavlja se svakog mjeseca, a sadrži kumulativne podatke o izvršenju financijskog plana obveznika izvještavanja od početka godine do kraja izvještajnog razdoblja te planske podatke.

(2) U operativnom izvještaju iz članka 3. ovoga Naputka planski se podaci iz stavka 1. ovoga članka iskazuju samo u informativne svrhe, i to po modificiranom novčanom načelu, u smislu članka 6. stavka 2. Zakona i pravilnika kojim se propisuje planiranje u sustavu proračuna, uključujući način primjene modificiranog novčanog načela u postupku planiranja i izvršavanja proračuna i financijskog plana).

(3) Prilikom navođenja planskih podataka iz stavka 2. ovoga članka navode se, na godišnjoj razini, podaci izvornog plana, odnosno ako su u planu izvršene izmjene i dopune, podaci rebalansa, a ako su nakon izvornog plana odnosno rebalansa izvršene preraspodjele, podaci tekućeg plana, kako su definirani pravilnikom kojim se propisuje planiranje u sustavu proračuna.

(4) Podaci o izvršenju financijskog plana iz stavka 1. ovoga članka iskazuju se u operativnom izvještaju po modificiranom računovodstvenom načelu nastanka događaja u smislu članka 138. Zakona, te pravilnika kojim se propisuje proračunsko računovodstvo i računski plan, radi usporedivosti s financijskim izvještajima.

(5) Prilikom unosa podataka iz stavka 4. ovoga članka iz kategorija koje predstavljaju pojmovnu razliku modificiranog računovodstvenog načela nastanka događaja u odnosu na modificirano novčano načelo, prvenstveno prijenosa viška/manjka u odnosu na prijenose sredstava, potrebno je to na odgovarajući način označiti u obrascu.

Članak 5.

(1) Rok za dostavu operativnog izvještaja iz ovoga Naputka je 23. dan u svakom mjesecu, za izvještajno razdoblje koje završava krajem prethodnog mjeseca.

(2) Ako je dan iz stavka 1. ovoga članka neradni dan, rok se pomiče na prvi idući radni dan.

(3) Iznimno od stavka 1. ovoga članka, za izvještajno razdoblje od siječnja do prosinca, 23. siječnja je rok za preliminarni operativni izvještaj, a konačni operativni izvještaj dostavlja se najkasnije 28. veljače, odnosno ako je taj dan neradni dan, prvi idući radni dan.

(4) Podaci iz članka 4. ovoga Naputka dostavljaju se na adresu elektroničke pošte statanal@mfin.hr i unosom u aplikaciju Financijski planovi i izvršenja izvanproračunskih korisnika (FPIPK – euro) na portalu sustava Državne riznice.

Članak 6.

Neovisno o obvezama utvrđenima u člancima 3. i 4. ovoga Naputka, Ministarstvo financija može od svakog pojedinog obveznika izvještavanja zatražiti dodatne izvještaje, odnosno razrade podataka o izvršenju, bilo za redovnu dostavu uz operativni izvještaj, bilo u slučaju potrebe izrade dodatnih analiza.

Članak 7.

(1) Dodatni podaci u smislu ovoga Naputka prvenstveno su procjene izvršenja tekuće godine prije njenog završetka i projekcije za naredno srednjoročno razdoblje, koje su obveznici izvještavanja dužni na zahtjev dostaviti Ministarstvu financija, za dokumente koji predstavljaju osnove procesa donošenja proračuna i financijskih planova utvrđenih u člancima 21. do 27. Zakona.

(2) Za dostavu podataka iz stavka 1. ovoga članka koristi se uz neophodne modifikacije obrazac operativnog izvještaja iz članka 3. ovoga Naputka, a dostavljaju se i drugi podaci u skladu s člankom 6. ovoga Naputka.

Članak 8.

(1) Nadležna ustrojstvena jedinica Ministarstva financija preko koje se postavljaju zahtjevi obveznicima izvještavanja za dostavu određenih dodatnih podataka jest Državna riznica - Sektor za pripremu i izradu prijedloga proračuna države (Služba za pripremu financijskih planova i analizu izvanproračunskih korisnika), a adresa elektroničke pošte za dostavu traženih podataka u skladu s odredbama ovoga Naputka je priprema.proracuna@mfin.hr.

(2) Podaci se u skladu s odredbama ovoga Naputka, osim ustrojstvenoj jedinici iz stavka 1. ovoga članka, obavezno dostavljaju i Zavodu za makroekonomske i fiskalne analize i projekcije, na adresu elektroničke pošte zavod@mfin.hr, a također i drugim ustrojstvenim jedinicama Ministarstva financija ako je to navedeno u zahtjevu kojim su zatraženi podaci u skladu s ovim Naputkom.

Članak 9.

(1) Prvi operativni izvještaji sukladno članku 5. stavku 1. ovoga Naputka dostavljaju se za izvještajno razdoblje koje završava krajem mjeseca u kojemu je ovaj Naputak stupio na snagu.

(2) Rok za dostavu procjene izvršenja tekuće godine iz članka 7. stavka 1. ovoga Naputka je 15. prosinca tekuće godine.

(3) Ako je dan iz stavka 2. ovoga članka neradni dan, rok se pomiče na prvi idući radni dan.

(4) O rokovima dostave projekcija iz članka 7. stavka 1. ovoga Naputka, Ministarstvo financija obavještava obveznike dostave podataka dopisom i/ili elektroničkom poštom.

Članak 10.

Odredbe ovoga Naputka nemaju ni na koji način utjecaja na izgled i sadržaj polugodišnjeg i godišnjeg izvještaja o izvršenju financijskog plana izvanproračunskih korisnika, koji su uređeni pravilnikom kojim se propisuje polugodišnji i godišnji izvještaj o izvršenju proračuna i financijskog plana.

Članak 11.

Ovaj Naputak stupa na snagu osmoga dana od dana objave u »Narodnim novinama«.

Klasa: 957-01/24-01/2
Urbroj: 513-09-01-24-1
Zagreb, 9. listopada 2024.

Potpredsjednik
Vlade Republike Hrvatske
i ministar financija
dr. sc. Marko Primorac, v. r.